Azərbaycan dövləti iş adamlarına 154 milyon manata yaxın - DƏSTƏK GÖSTƏRİB - FED.az
Azərbaycan dövləti iş adamlarına 154 milyon manata yaxın - DƏSTƏK GÖSTƏRİB
23:42 21 İyun 2020
İqtisadiyyat Nazirliyinin mətbuat xidmətindən FED.az-a verilən məlumata görə, Azərbaycan Respublikası Prezidentinin 2020-ci il 19 mart tarixli Sərəncamının 10.2-ci bəndinin icrası ilə bağlı Nazirlər Kabineti tərəfindən təsdiq edilmiş Tədbirlər Planına əsasən, iyunun 18-nə nazirliyə muzdlu işçilərin əməkhaqqının müəyyən hissəsinin ödənilməsi üçün koronavirus pandemiyasından zərərçəkmiş 28 min 599 vergiödəyicisi və maliyyə dəstəyi almaq üçün 116 min 415 fərdi (mikro) sahibkar, cəmi 145 min 14 vergiödəyicisi müraciət edib.
Muzdlu işçilərin əməkhaqqının müəyyən hissəsinin ödənilməsi çərçivəsində 264 min 407 işçini əhatə edən 28 min 599 vergiödəyicisi müraciət edib. İndiyədək təsdiq edilmiş müraciətlər üzrə maliyyə dəstəyinin həcmi 96,12 milyon manat, o cümlədən 2-ci mərhələ üzrə ödənilməsi nəzərdə tutulan vəsaitin həcmi (50 faiz) 48,06 milyon manat təşkil edir. İyunun 18-nə Maliyyə Nazirliyinin Dövlət Xəzinədarlıq Agentliyi tərəfindən 23 min 912 vergiödəyicisinə 204 min 763 nəfər muzdlu işçinin əməkhaqqı üzrə 92,41 milyon manat, o cümlədən, 2-ci ay üzrə ödənilmiş vəsaitin məbləği (50 faiz) 44,63 milyon manat vəsaitin köçürülməsi təmin olunub.
Fərdi (mikro) sahibkarlara maliyyə dəstəyinin göstərilməsi proqramı çərçivəsində 116 min 415 vergiödəyicisindən müraciət daxil olub, 108 min 719 müraciət araşdırılaraq təsdiqlənib və maliyyə dəstəyinin bank hesablarına köçürülməsi üçün Maliyyə Nazirliyinə təqdim edilib. Təsdiq edilmiş müraciətlər üzrə maliyyə dəstəyinin həcmi 62,64 milyon manat təşkil edir. İyunun 18-nə Maliyyə Nazirliyinin Dövlət Xəzinədarlıq Agentliyi tərəfindən artıq 61,38 milyon manat vəsaitin 104 min 456 fərdi (mikro) sahibkarın bank hesabına köçürülməsi təmin edilib.